CELEX: C2007/042/86
Language: el
Date: 2007-02-24 00:00:00
Title: Υπόθεση F-1/07: Προσφυγή-αγωγή του Ο. Chassagne κατά της Επιτροπής των Ευρωπαϊκών Κοινοτήτων που ασκήθηκε στις 3 Ιανουαρίου 2007

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/49
            
         Προσφυγή-αγωγή του Ο. Chassagne κατά της Επιτροπής των Ευρωπαϊκών Κοινοτήτων που ασκήθηκε στις 3 Ιανουαρίου 2007
   (Υπόθεση F-1/07)
   (2007/C 42/86)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: Olivier Chassagne (Bρυξέλλες, Βέλγιο) (εκπρόσωπος: Y. Minatchy, δικηγόρος)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την από 17 Νοεμβρίου 2006 απόφαση της Επιτροπής, περί καταρτίσεως του πίνακα προαχθέντων υπαλλήλων και τα μέτρα που συνεπάγεται για τον προσφεύγοντα-ενάγοντα·
            
         
               —
            
            
               να διατάξει τη λήψη κάθε μέτρου που είναι αναγκαίο για την προάσπιση των δικαιωμάτων και συμφερόντων του προσφεύγοντος-ενάγοντος·
            
         
               —
            
            
               να υποχρεώσει την καθής-εναγομένη να του καταβάλει αποζημίωση ύψους 160 184 ευρώ·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Λόγοι και κύρια επιχειρήματα
   Ο προσφεύγων-ενάγων (στο εξής: προσφεύγων) αμφισβητεί την απόφαση της Επιτροπής να μην περιλάβει το όνομά του στον πίνακα των προαχθέντων υπαλλήλων βάσει των προαγωγών του 2006, για τον λόγο ότι δεν μπόρεσε να λάβει για την περίοδο αυτή ούτε έκθεση βαθμολογίας — εφόσον η διαδικασία αξιολογήσεως που τον αφορά ήταν ακόμη εκκρεμής κατά την ημερομηνία εκδόσεως της επίμαχης αποφάσεως — ούτε του είχαν απονεμηθεί βαθμοί αξιολογήσεως.
   Η κύρια αιτιολογία της προσφυγής-αγωγής έγκειται στο γεγονός ότι η αρμόδια για τους διορισμούς αρχή (ΑΔΑ) παρέλειψε τον προσφεύγοντα από την περίοδο βαθμολογίας και προαγωγών του 2006, επιφέροντας συνεπώς επιζήμια καθυστέρηση στην εξέλιξη της σταδιοδρομίας του.
   Ο προσφεύγων θεωρεί ότι η προσβαλλομένη απόφαση: i) παραβιάζει πολλές γενικές αρχές του κοινοτικού δικαίου, μεταξύ των οποίων, την προστασία των δικαιωμάτων άμυνας, την υποχρέωση αιτιολογήσεως, την απαγόρευση πρόδηλης πλάνης εκτιμήσεως, την προστασία της δικαιολογημένης εμπιστοσύνης, την ασφάλεια δικαίου και την ίση μεταχείριση· ii) παραβαίνει πολλές διατάξεις του κοινοτικού δικαίου, μεταξύ άλλων τα άρθρα 43 και 45 του Κανονισμού Υπηρεσιακής Καταστάσεως και τις γενικές εκτελεστικές διατάξεις που εξέδωσε η Επιτροπή για την εφαρμογή τους.